Θα ήθελα να σας ευχαριστήσω για την τιμή να βρίσκομαι απόψε μαζί σας, στην εκδήλωση με αφορμή τη Διεθνή Ημέρα Μνήμης για τα Θύματα του Ολοκαυτώματος και την Ημέρα Μνήμης Ελλήνων Εβραίων Μαρτύρων και Ηρώων του Ολοκαυτώματος και θέμα τη «Σκυτάλη στη Μνήμη». Συμφωνώ απόλυτα με τους προλαλήσαντες, ότιπλέον είναι δικό μας χρέος, και δεδομένου ότι οι επιζώντες του Ολοκαυτώματος ολοένα λιγοστεύουν, να κρατήσουμε στα χέρια μας τη «σκυτάλη της μνήμης» και να την παραδώσουμε στις επόμενες γενιές, ώστε ποτέ να μην ξεχαστεί -και ποτέ να μην επαναληφθεί- αυτή η τόσο σκοτεινή σελίδα της ανθρώπινης ιστορίας.

Και δεν πρόκειται για έναν αγώνα ταχύτητας, αλλά για έναν αγώνα αντοχής. Με επιμονή, με διάρκεια, με την κατάλληλη προεργασία, που δεν είναι άλλη από την εκπαίδευση ενάντια στη μισαλλοδοξία, το ρατσισμό, τον αντισημιτισμό, το φασισμό. Μέσα από τη γνώση, οικοδομούμε τείχη απέναντι σε φαινόμενα ολοκληρωτισμού, θωρακίζουμε τις αξίες μας, τα δημοκρατικά μας ιδεώδη, τα ανθρώπινα δικαιώματα που τόσο βάναυσα καταπατήθηκαν στους πιο ζοφερούς καιρούς που έχει γνωρίσει η ανθρωπότητα.

Με αίσθημα ευθύνης και πλήρη επίγνωση της ουσιαστικής διαφοράς που μπορούν να επιφέρουν οι δράσεις μας, ειδικά όταν είναι συλλογικές και συντονισμένες, στο Υπουργείο Παιδείας και Θρησκευμάτων έχουμε διαμορφώσει ένα συνεκτικό πλέγμα πρωτοβουλιών για να καλλιεργήσουμε στα παιδιά μας από νωρίς τις αρχές της ισότητας, του αλληλοσεβασμού, της ανεκτικότητας, της δημοκρατίας. Ομοίως, προτεραιότητα για εμάς αποτελεί η ευαισθητοποίηση φοιτητών, η επιμόρφωση εκπαιδευτικών, η δημόσια καταδίκη περιστατικών βεβήλωσης χώρων λατρείας, η διατήρηση της μνήμης ζωντανής. Εκτός του νομοθετικού πλαισίου, που διαρκώς εμπλουτίζεται και διασφαλίζει το καθεστώς των Ισραηλιτικών Κοινοτήτων και τις ωφέλειές τους, θα ήθελα αναφερθώ απολύτως ενδεικτικά σε ορισμένες από τις δράσεις μας σε αυτή την κατεύθυνση, σε 5 πτυχές.

Πρώτον, η ευαισθητοποίηση της σχολικής κοινότητας κατά του αντισημιτισμού, μέσω προγραμμάτων και δράσεων.

* Οργανώνουμε επισκέψεις μαθητών δημοσίων σχολείων δευτεροβάθμιας εκπαίδευσης στο Μουσείο του Άουσβιτς, ενισχύοντας τη βιωματική μάθηση.
* Διενεργούμε μαθητικό διαγωνισμό δημιουργίας βίντεο με κεντρικό θέμα το Ολοκαύτωμα, καθώς και τελετή απονομής βραβείων στο Υπουργείο.
* Ενημερώνουμε εγγράφως τις σχολικές μονάδες της επικράτειας για την Ημέρα Μνήμης του Ολοκαυτώματος, ζητώντας να αφιερωθούν δύο σχολικές ώρες σε σχετικές εκδηλώσεις και δραστηριότητες. Από το 2021 η εγκύκλιος εμπλουτίστηκε με προτεινόμενο εκπαιδευτικό υλικό, το οποίο θα μπορούν οι εκπαιδευτικοί να χρησιμοποιούν.
* Διάθεση για δωρεάν προβολή της ταινίας «Το μεγαλύτερο ταξίδι: Οι τελευταίες ημέρες των Εβραίων της Ρόδου» για τους εκπαιδευτικούς και τις σχολικές μονάδες, από την Πρεσβεία του Ισραήλ στην Ελλάδα σε συνεργασία με το ΥΠΑΙΘ.
* Υποτροφίες (250 ευρώ έκαστη) σε σχολεία που πραγματοποιούν εκπαιδευτικά προγράμματα για το Ολοκαύτωμα από το 2018-2019, από τον οργανισμό «The Olga Lenguel Institute» σε συνεργασία με το ΥΠΑΙΘ.
* Υλοποιείται από πέρυσι σε σχολεία της Θεσσαλονίκης το ευρωπαϊκό πρόγραμμα CONVOI 77, με στόχο την έρευνα και συγγραφή των βιογραφιών των Εβραίων που επέβαιναν στο κομβόι 77, το τελευταίο τρένο που έφυγε από το Drancy προς το Άουσβιτς. Οι Έλληνες μαθητές θα συγγράψουν 18 βιογραφίες.
* Στα σχολικά μας βιβλία διδάσκεται το ολοκαύτωμα, και μέσα από τα μάτια των παιδιών-θυμάτων, όπως η Ροζίνα Πάρδο-Ασσέρ (Γλώσσα Γ’ Δημοτικού) και η Άννα Φρανκ (Γλώσσα ΣΤ’ Δημοτικού).
* Όλα αυτά πλαισιώνονται από τη διδασκαλία της ανεκτικότητας, της συμπερίληψης, της ενεργού πολιτειότητας, των δημοκρατικών αξιών, που έχουν ενταχθεί στο υποχρεωτικό πρόγραμμα νηπιαγωγείων, δημοτικών και γυμνασίων μέσω των εργαστηρίων δεξιοτήτων και των νέων, σύγχρονων προγραμμάτων σπουδών.
* Εκπαιδεύοντας σήμερα τα παιδιά μας από μικρά στα ιδεώδη του σύγχρονου δυτικού πολιτισμού, ελαχιστοποιούμε τις πιθανότητες να αναδυθούν ψήγματα ολοκληρωτισμού και μισαλλοδοξίας αύριο.

Δεύτερη πτυχή της δράσης μας, οι επιμορφώσεις εκπαιδευτικών

* Το Εβραϊκό Μουσείο Ελλάδας πραγματοποιεί ετησίως επιμορφωτικά σεμινάρια που απευθύνονται σε εκπαιδευτικούς για τη διδασκαλία του Ολοκαυτώματος, υπό την αιγίδα του ΥΠΑΙΘ.
* Ετήσιο 7ήμερο σεμινάριο για την επιμόρφωση εκπαιδευτικών για τη διδασκαλία του Ολοκαυτώματος πραγματοποιείται στο Yad Vashem (Ιερουσαλήμ, Ισραήλ) σε συνεργασία με το Εβραϊκό Μουσείο Ελλάδας και την υποστήριξη του ΥΠΑΙΘ, η οποία μεριμνά για την ενημέρωση των εκπαιδευτικών, τη χορήγηση ειδικών αδειών, την επιχορήγηση μέρους των εξόδων μετακίνησης κλπ.
* Επιμορφώσεις και εκπαιδευτικές συναντήσεις συνδιοργανώνονται και με άλλους οργανισμούς, όπως το Κρατικό Μουσείο του Άουσβιτς-Μπίρκεναου, την Πρεσβεία του Ισραήλ στην Ελλάδα κ.ά.
* Επιπλέον, μέσω του Ινστιτούτου Εκπαιδευτικής Πολιτικής του ΥΠΑΙΘ, διενεργούνται οριζόντιες επιμορφώσεις σε όλα τα νέα αντικείμενα που εισάγονται στα σχολεία, όπως τα εργαστήρια δεξιοτήτων που ανέφερα προηγουμένως.
* Επιμορφώνοντας τους εκπαιδευτικούς μας, στοχεύουμε στην εμπέδωση των αρχών της ισότητας, της συμπερίληψης, της αρμονικής συνύπαρξης όλων.
* Αξίζει να σημειωθεί και ότι το αμέσως επόμενο διάστημα φέρνουμε ένα νέο νομοσχέδιο για δράσεις κατά της βίας, για την δημιουργία ενός ακόμη πιο ειρηνικού σχολικού περιβάλλοντος.

Τρίτον, συνεργασίες, ανταλλαγές, συμμετοχή στο διεθνή διάλογο για το Ολοκαύτωμα

* Έχουμε, ως Υπουργείο σταθερή συνεργασία με το Εβραϊκό Μουσείο Ελλάδας, στο οποίο η χρηματοδότηση για την πραγματοποίηση εκπαιδευτικών δράσεων είναι διαρκώς αυξανόμενη.
* Έχουν υπογραφεί Μνημόνια Συνεργασίας μεταξύ του ΥΠΑΙΘ και διεθνών Οργανισμών, μουσείων και κοινωφελών οργανισμών με επιμορφωτικούς σκοπούς. Μεταξύ αυτών, το Εβραϊκό Μουσείο Ελλάδος, το Γραφείο του ΟΑΣΕ για τους Δημοκρατικούς Θεσμούς και τα Ανθρώπινα Δικαιώματα (ΓΔΘΔΑ - OSCE/ODIHR - Organization for Security and Co-operation in Europe - Office for Democratic Institutions and Human Rights), το Ινστιτούτο «Olga Lengyel» (Νέα Υόρκη, ΗΠΑ), το Mémorial de la Shoah, το Ερευνητικό Κέντρο Μοχάμετ Άλι.
* Η χώρα μας ανέλαβε την Προεδρία της Διεθνούς Συμμαχίας για τη Μνήμη του Ολοκαυτώματος (IHRA), ενώνοντας τη φωνή της με πολλές ακόμη χώρες που υψώνουν το ανάστημά τους κατά του ναζισμού και του φασισμού.
* Μέσω συνεργειών, αυξάνουμε τον αντίκτυπο της δράσης μας, ανταλλάσσουμε τεχνογνωσία και καλές πρακτικές, δηλώνουμε και στη διεθνή κοινότητα την προσήλωσή μας, ως χώρας, στο σκοπό της διατήρησης της μνήμης.

Τέταρτον, ενισχύουμε την ορατότητα του Ολοκαυτώματος, μέσα από εκδηλώσεις, τελετές και άλλες πρωτοβουλίες

* Με διοργάνωση και συμμετοχή σε συνέδρια, ημερίδες, τελετές αποκαλυπτηρίων μνημείων, διεθνείς εκστρατείες κ.ά. δεσμευόμαστε να διατηρήσουμε ζωντανή τη μνήμη του Ολοκαυτώματος.
* Καταδικάζουμε παγίως, με επίσημες ανακοινώσεις μας, κάθε πράξη ή έκφραση Αντισημιτισμού, όπως βανδαλισμούς μνημείων και ιερών χώρων.
* Το ΥΠΑΙΘ εκδίδει σε έντυπη και ηλεκτρονική μορφή την ετήσια έκθεση «Περιστατικά εις βάρος χώρων θρησκευτικής σημασίας στην Ελλάδα» στα ελληνικά και αγγλικά. Η έκθεση περιλαμβάνει και την καταγραφή δεδομένων για περιστατικά εις βάρος χώρων θρησκευτικής σημασίας των Ισραηλιτικών Κοινοτήτων στην Ελλάδα (συναγωγές, σχολεία, νεκροταφεία, μνημεία Ολοκαυτώματος) καθώς και μια σύντομη ιστορική αναδρομή των Ισραηλιτικών Κοινοτήτων στην Ελλάδα και της σχετικής νομοθεσίας.

Πέμπτη πτυχή, οι επόμενες δράσεις προς άμεση υλοποίηση.

* To ΥΠΑΙΘ, το Εβραϊκό Μουσείο Ελλάδος και η Ελληνική Αστυνομία προγραμματίζουν τη συνδιοργάνωση επιμορφωτικών προγραμμάτων για το Ολοκαύτωμα και την αντιμετώπιση του αντισημιτισμού, τα οποία θα απευθύνονται στα σώματα ασφαλείας.
* Σχεδιάζεται η δημιουργία διαδικτυακού καναλιού του Τμήματος Θρησκευτικών Ελευθεριών και Διαθρησκευτικών Σχέσεων της Γενικής Γραμματείας Θρησκευμάτων στη διαδικτυακή εφαρμογή ανάρτησης και προβολής οπτικοακουστικού υλικού “YouTube”, με σκοπό την ανάδειξη των βίντεο που βραβεύονται στον ετήσιο μαθητικό διαγωνισμό του Υπουργείου Παιδείας και Θρησκευμάτων για το Ολοκαύτωμα.
* Σχεδιάζεται η δημιουργία ειδικού διαδικτυακού χώρου επικοινωνίας, στον οποίο θα συγκεντρώνονται οι δράσεις των εκπαιδευτικών και οι εργασίες των μαθητών για το Ολοκαύτωμα και τις Γενοκτονίες ώστε να διευκολυνθεί η ανάπτυξη συνεργατικών δράσεων.
* Βρίσκεται υπό έκδοση στα ελληνικά το βιβλίο «Five Chimneys» με τις συγκλονιστικές μαρτυρίες της επιζήσασας του Ολοκαυτώματος Olga Lengyel. Το βιβλίο θα διανεμηθεί δωρεάν στους εκπαιδευτικούς, στο πλαίσιο των εκπαιδευτικών σεμιναρίων του Εβραϊκού Μουσείου Ελλάδος.
* Με το βλέμμα στραμμένο στο μέλλον, σχεδιάζουμε επόμενα βήματα στην ίδια κατεύθυνση, με συνέπεια, αποτελεσματικότητα και αίσθημα ευθύνης.

Θα ήθελα να συγχαρώ θερμά την ΓΓΘ και προσωπικά τον ΓΓ Γιώργο Καλαντζή για τις άοκνες προσπάθειες σε όλους τους παραπάνω άξονες.

Κλείνοντας, θα ήθελα να σας ευχαριστήσω θερμά για την εξαιρετικά τιμητική απόφαση του Διοικητικού Συμβουλίου της Ισραηλιτικής Κοινότητας Αθηνών απονομής της φετινής διάκρισης για την συμβολή στη διατήρηση της μνήμης του Ολοκαυτώματος στο πρόσωπό μου. Η διάκριση όμως αυτή ανήκει στα στελέχη εκπαίδευσης και τους εκπαιδευτικούς της χώρας μας. Τους αφιερώνω αυτή τη διάκριση και τους ευχαριστώ από καρδιάς για την αδιάκοπη και πολύτιμη συμβολή στον αέναο αγώνα να δώσουμε «σκυτάλη στη μνήμη», να μεταλαμπαδεύσουμε στα παιδιά μας την άσβεστη φλόγα της ειρήνης, της ανεκτικότητας, του δικαιώματος στην ελευθερία και την αρμονική συνύπαρξη όλων, να τιμήσουμε τα θύματα της θηριωδίας.

Ποτέ ξανά.

Σας ευχαριστώ πολύ.